सरस्वतीलाई वाग्मती गोल्डकप
सरस्वती युवा क्लब काठमाडौंले दोस्रो राष्ट्रिय वाग्मती गोल्डकप फुटबल प्रतियोगिताको उपाधि जितेको छ ।
हेटौंडा — सरस्वती युवा क्लब काठमाडौंले दोस्रो राष्ट्रिय वाग्मती गोल्डकप फुटबल प्रतियोगिताको उपाधि जितेको छ ।मकवानपुरको वाग्मती गाउँपालिकास्थित जनता मावि खेल मैदानमा शुक्रबार फाइनलमा सरस्वतीले विभागीय क्लब आर्मीको चुनौती टाइब्रेकरमा ४–३ ले पन्छाउँदै उपाधि जितेको हो । निर्धारित समय १–१ गोलको बराबरीमा टुंगिएपछि पेनाल्टी सुटआउटको सहारा लिइएको थियो ।सरस्वतीका गोलरक्षक प्रदीप भण्डारीले आर्मीको दुई पेनाल्टी रोकेका थिए । उनी म्यान अफ द म्याचसमेत भए । सरस्वतीका विदेशी खेलाडी भिक्टर, रमेश घिसिङ, तीर्थ बस्नेत र सविन खड्काले गोल गरे । सुशील श्रेष्ठको प्रहार आर्मीका गोलरक्षकले बचाए । आर्मीका सन्तोष केसी, आशिष शाक्य र युवराज शाहीले गोल गरे । राजु आले र रुपेश खत्रीको पेनाल्टी प्रहार सरस्वतीका गोलरक्षक प्रदीपले बचाए ।पहिलो हाफ गोलरहित टुंगिएको खेलमा अग्रता भने आर्मीले लियो । युवराज शाहीले ५८ औं मिनेटमा गोल गर्दै आर्मीलाई अग्रता दिलाए । सरस्वतीका विदेशी खेलाडी फ्रेन्चेजले ६० औं मिनेटमा गोल गरेर खेल बराबरीमा ल्याए ।विजेता सरस्वतीले ३ लाख र उपविजेता आर्मीले २ लाख रुपैयाँ पुरस्कार पाए । सरस्वतीका प्रदीप भण्डारी उत्कृष्ट गोलरक्षक, सरस्वतीका विदेशी खेलाडी सोला उत्कृष्ट डिफेन्डर, आर्मीका भगवान श्रेष्ठ उत्कृष्ट मिडफिल्डर र विक्रम विशंखे उत्कृष्ट फरवार्ड तथा सरस्वतीका प्रदीप नेपाल उत्कृष्ट प्रशिक्षक घोषित भए । उनीहरूले समान १० हजार रुपैयाँ प्राप्त गरे । सरस्वतीका राजकुमार घिसिङ सर्वोत्कृष्ट खेलाडी घोषित हुँदै २५ हजार रुपियाँ पुरस्कार पाए । वाग्मती गाउँपालिका खेलकुद विकास समितिको आयोजनामा भएको प्रतियोगिता ए डिभिजनसहित १० टोलीको सहभागिता रहेको अध्यक्ष अरुण बलले बताए ।